|  |
| --- |
| REALIZACIJA PROGRAMA O RADU |
| GRADSKOG DRUŠTVA CRVENOG KRIŽA BUZET |
| *ZA RAZDOBLJE 01.01. - 31.12.2016.* |

* OPĆI PODACI

Gradsko društvo Crvenog križa Buzet je neprofitna organizacija sa zadatkom promicanja i rješavanja humanitarnih pitanja, organiziranja zdravstvenih i socijalnih programa, pripremanja stanovništva za djelovanje u masovnim nesrećama i katastrofama kao i u djelovanju u smanjenju i uklanjanju posljedica masovnih nesreća i katastrofa.

Djeluje na osnovi misija i načela Međunarodnog pokreta Crvenog križa i Crvenog polumjeseca. Pravni položaj je uređen Zakonom o udrugama, Zakonom o humanitarnim organizacijama, Statutom Međunarodnog pokreta Crvenog križa i Crvenog polumjeseca, Zakonom o Hrvatskom Crvenom križu, Statutom i pravilnicima Hrvatskog Crvenog križa.

GDCK Buzet djeluje na području Grada Buzeta i Općine Lanišće. Unutarnji ustroj društva čine Skupština (19 članova), Nadzorni odbor (3 člana) i Odbor ( 7 članova).

Organizaciju predstavlja Ervina Š. Kisiček, predsjednica a zastupa Lara Černeka, ravnateljica. Za obavljanje poslova Gradskog društvo Crvenog križa Buzet ima dva zaposlenika, vanjske suradnike i volontere koji pomažu prilikom organiziranja akcija, manifestacija i drugim aktivnosti.

Društvo djeluje na adresi II. istarske brigade 13/1 u prostorijama u vlasništvu Grada Buzeta, na raspolaganju nam je također i skladište na adresi Most bb.

Kontakt podaci društva su:

GRADSKO DRUŠTVO CRVENOG KRIŽA BUZET

II. ISTARSKE BRIGADE 13/1

TEL/FAX: 052 662 445

e-mail: crveni.kriz.buzet@gmail.com

OIB: 40259003662

PRAVNI AKTI VEZANI UZ RAD GDCK BUZET:

Zakon o Hrvatskom Crvenom križu (NN 92/01)

Zakon o udrugama ( NN 88/01, 11/02)

Zakon o humanitarnoj pomoći (NN 128/10)

Zakon o radu (NN 149/09, 61/11)

Statut Gradskog društva CK Buzet usvojen 29.09.2015.

* IZVEŠTAJ O PROVEDENIM AKTIVNOSTIMA U 2016.

Cilj organizacije je ublažavanje ljudskih patnji, a osobito onih izazvanih oružanim sukobima, velikim nesrećama s posljedicama masovnih stradanja; razvijanje humanih vrednota i doprinos izgradnji civilnog društva mobilizacijom snage humanosti, razvijanjem protoka - davanja i primanja; davanje svog doprinosa unapređenju i zaštiti zdravlja, prevencija bolesti i podizanje zdravstvene i ekološke kulture građana; poticanje dobrovoljnog i besplatnog rada radi poboljšanja života ljudi i unapređenja volonterskog rada.

Gradsko društvo Crvenog križa Buzet obavlja djelatnosti na temelju javnih ovlasti utvrđenih Zakonom o Hrvatskom Crvenom križu i djelatnosti sukladno potrebama lokalne zajednice i osiguranih sredstava.

Gradsko društvo Crvenog križa Buzet u 2016. godini provodilo je programe iz djelatnosti:

- SLUŽBE TRAŽENJA

- HUMANITARNIH AKCIJA

- DOBROVOLJNOG DAVANJA KRVI

- PRVE POMOĆI

- RADA SA DJECOM I MLADEŽI

- OČUVANJA I ZAŠTITE ZDRAVLJA I PREVENCIJE BOLESTI

- RAZVOJA UČINKOVITOSTI ORGANIZACIJE

1. SLUŽBA TRAŽENJA

Služba traženja svoju punu funkciju ima u vrijeme oružanih sukoba i radi na prikupljanju podataka i davanju obavijesti o žrtvama rata. Uz tu osnovnu zadaću u ratu, Služba traženja obavlja i humanitarne usluge građanima u miru koje obuhvaćaju davanje podataka i obavijesti o sudbini osoba koje su razdvojene, stradale ili nestale zbog elementarnih nesreća ili drugih događanja, ekonomskih migracija i slično.

U 2016. godini nismo pokrenuli niti jedan zahtjev za traženjem .

1. HUMANITARNE AKCIJE

Pružanje humanitarne pomoći je statusni cilj organizacije. Poticati solidarnost i pomaganje, razvijati usluge i ojačati materijalnu osnovu te osigurati i čuvati materijale za izvanredne potrebe cilj je humanitarnog programa Gradskog društva Crvenog križa Buzet. U mirnodopskoj situaciji program je usmjeren na ugrožene grupe stanovništva: starije od 65. godina, kronično bolesne, osobe sa posebnim potrebama i rizične grupe (samohrane majke, zlostavljane žene, djeca, nezaposleni…) čiji prihod ne prelazi razinu nacionalnog praga siromaštva.

U 2016. godini na području djelovanja Gradskog društva Crvenog križa Buzet u akciji "Solidarnost na djelu - 2016." prikupljeno je 13.070,86 kn. Obuhvatilo se područje Grada Buzeta i Općine Lanišće a u akciji je sudjelovao 61 volonter, od toga 53 djece i mladih i 8 odraslih. U akciji je također prikupljeno 10 kg hrane.

Tijekom godine, te u dvije veće akcije distribucije pomoći (Uskrs 2016.., Božić 2016.) obuhvaćeno je 62 korisnika kojima je dostavljena pomoć u hrani, higijenskim potrepštinama i odjeći.

U drugoj polovici 2016. pojavio se problem migranata na području Grada Buzeta i Općine Lanišće. U pružanju humanitarne pomoći migrantima podijeljeno je slijedeće:



1. DOBROVOLJNO DAVANJE KRVI

Cilj programa dobrovoljnog davanja krvi je osigurati dovoljnodavanje krvi kako nijedan ljudski život ne bi bio izgubljen iz razloga nemogućnosti liječenja, imati bazu dobrovoljnih darivatelja krvi koji u svakom trenutku mogu darovati krv ili krvni sastojak za liječenje bolesnika, za izradu derivata plazme ili za proizvodnju dijagnostičkih sredstava.

Hrvatski Crveni križ utemeljitelj je dobrovoljnog davalaštva krvi u Republici

Hrvatskoj te kao glavni promotor i organizator davalaštva krvi u Hrvatskoj: vodi posebnu skrb o dobrovoljnim davateljima krvi, koji su ujedno i njegovi članovi, upisuje ih u evidenciju te brine o jedinstvenom sustavu priznanja. Kontinuirano se radi na populariziranju i poticanju građana na darivanje krvi na dobrovoljnom, besplatnom i anonimnom principu. Osim humanitarnog razloga Crveni križ ima razvijenu razgranatu mrežu društava na terenu, dugogodišnje iskustvo i potreban ljudski potencijal da organizira akcije.

U 2016. God. Gradsko društvo Crvenog križa Buzet organiziralo je 5 akcija dobrovoljnog davanja krvi, u kojima je, sveukupno, prikupljeno 282 doze krvi.

Sve akcije su se provodile u Srednjoj Školi u Buzetu a u samoj provedbi sudjelovali su stariji volonteri i članovi mladeži.

Tabica 1: Prikaz prikupljenih doza krvi u razdoblju od 01.01. - 31.12.2016. god.



Za jubilarne davaoce krvi upriličen je prigodan susret sa predstavnicima Grada Buzeta i uručeni su im prigodni pokloni Hrvatskog Crvenog križa i Gradskog društva Crvenog križa Buzet.



1. PRVA POMOĆ

Prva pomoć je tradicionalna djelatnost Hrvatskog Crvenog križa. Cilj ove djelatnosti je kontinuiranom edukacijom osposobiti što veći broj građana za pružanje prve pomoći u svim situacijama ozljeda i naglo nastupajućih bolesti, jer pravodobno i na pravilan način pružena prva pomoć smanjuje trajanje liječenja, sprječava ili ublažava invalidnost, a nerijetko spašava život.   
Hrvatski Crveni križ sa svojim tečajevima prve pomoći namijenjenima cjelokupnoj populaciji, ima u Hrvatskoj vodeću ulogu u širenju znanja i popularizaciji prve pomoći.

Tablica 2: Podaci o osposobljenosti polaznika za pružanje prve pomoći za vozače i za radnike na radu za razdoblje od 01.01. - 31.12.2016. god.

|  |  |  |  |  |
| --- | --- | --- | --- | --- |
| Godina | Broj tečajeva za vozače | Broj polaznika | Broj tečajeva za radnike na radu | Broj polaznika |
| 2016. | 9 | 78 | 2 | 2 |

U obuci prve pomoći za mladež u osnovnim i srednjim školama sudjelovale su četiri ekipe učenika. Ekipe su se pripremale za školsko natjecanje, temeljem postignutog uspjeha dvije ekipe (ekipa pomladka i ekipa mladeži) sudjelovale su na međužupanijskom natjecanju ekipa mladih Crvenog križa koje se održalo u Vojniću (Karlovačka županija).

U sklopu popularizacije prve pomoći uključili smo se u program "Subotine po starinski" . Na originalan način cjelodnevnim boravkom na manifestaciji i simuliranjem pružanja prve pomoći pokazali smo važnost poznavanja pružanja prve pomoći.

Gradsko društvo Crvenog križa Buzet također je tijekom mjeseca rujna 2016. proveo radionice "Pomozi medi Jurici" u DV Grdelin, kako bi se na zanimljiv i jednostavan način približila prva pomoć i najmlađima.

1. RAD SA DJECOM I MLADEŽI

Svrha rada s mladima je razvijanje osjećaja humanosti, tolerancije, milosrđa,

suosjećanja i razumijevanja među mladima, što pridonosi ostvarivanju sretne zajednice i postizanju trajnog mira. Program se provodi kroz odgoj za humanost, zdravstveni odgoj,  razvijanje socijalne svijesti.

U 2016. Godini mladi GDCK Buzeta proveli su radionice u dječjem vrtiću Grdelin o Crvenom križu i prvoj pomoći. Obuhvaćena su bila najstarija grupa djece, kojima će kroz prigodnu slikovnicu "Pomozi medi Jurici" biti približena ideja o prvoj pomoći ali i odgovornom ponašanju.

U 2016. godini provedena je i akcija "Solidarnost na djelu - 2016." gdje nam već tradicionalno volontiraju učenici osnovne škole iz Buzeta, viši razredi osnovne škole, 6, 7 i 8 razredi.

Članovi ekipe mladeži su u rujnu 2016. sudjelovali na seminaru u Špadićima za ekipe mladeži IŽ u organizaciji Županijskog društva Crvenog križa. Zajedno sa ostalim članovima mladeži iz Istarske županije radili su na programima za mlade koji obuhvaćaju

- Zaštita i unapređenje zdravlja: zdravstveno prosvjećivanje, prevencija AIDS-a, prevencija ovisnosti, prva pomoć, poticanje na dobrovoljno davanje krvi.  
 -Pomoć zajednici: akcije solidarnosti, sabirne akcije, dobrosusjedska pomoć, zaštita okoliša.  
 - Širenje znanja: širenje znanja o povijesti, idejama i načelima Crvenog križa, širenje znanja o Ženevskim konvencijama i međunarodnom humanitarnom pravu.  
 - Razvijanje prijateljstva: dopisivanje, posjećivanje, susreti.

U 2016. godini, u lipnju, mladež GDCK Buzeta posjetila je Solferino te je sudjelovala na tradicionalnoj Fiacollatti koja se svake godine održava u Solferinu u čast bitke kod Solferina povodom koje se rodila ideja za utemeljenjem Crvenog križa.

U 2016. godini, mladi volonteri, članovi kluba mladeži, volontirali su u Domu za starije i nemoćne u Buzetu, u poludnevnom boravku za osobe sa smanjenim intelektualnim mogućnostima, te sa djecom nižih i viših razreda osnovne škole (besplatne instrukcije). Također valja spomenuti da mladi Gradskog društva Crvenog Buzet volontiraju na akcijama dobrovoljnog darivanja krvi kao i na gotovo svim akcijama Gradskog društva Crvenog križa Buzet.

Tablica 3: Pregled provedenih aktivnosti u 2016. godini, za razdoblje od 01.01. - 31.12.2016.

|  |  |
| --- | --- |
| PROVEDENE AKTIVNOSTI ZA DJECU I MLADE I/ILI U KOJIMA SU SUDJELOVALI | ODRAĐENO RADIONICA/OBUHVAĆENO DJECE |
| 2016. GOD. | |
| Radionica “Pomozi medi Jurici” - djeca iz DV “Grdelin”. Starije skupine | 2/56 |
| Predavanja “Kodovi sigurnosti na vodi - 3. Razredi OŠ | 2/41 |
| Formiranje i trening ekipa za natjecanje iz Prve pomoći | 4 ekipe/24 |
| Kamp mladeži u Špadićima | 1/3 |
| Odlazak u Solferino | 1/7 |
| “Solidarnost na djelu 2016.” | 1/61 |
| Dobrovoljno davanje krvi | 5/12 |
| Radionica “Trgovanje ljudima”, 3 i 4 razredi SŠ Buzet | 1/37 |
| Predavanje o HPV-u, 8 razredi OŠ | 2/42 |
| Predavanje o spolno odgovornom ponašanju, 8 razredi OŠ | 2/42 |
| Škola plivanja “Naučimo zajedno plivati 2016.”, 2. razredi OŠ | 1/14 |

1. OČUVANJE I ZAŠTITA ZDRAVLJA I PREVENCIJE BOLESTI

Prevencija bolesti i podizanje zdravstvene i ekološke kulture građana jedan je od osnovnih ciljeva organizacije.

U travnju 2016., proveli smo predavanje na temu “Spolno odgovorno ponašanje” Ii HPV učenicima 8. Razreda Osnovne škole “Vazmoslav Gržalja” iz Buzeta.

Povodom svjetskog dana prve pomoći održane su dvije akcije mjerenja tlaka i šećera u krvi. Akcije su provedene u svibnju 2016. na prostoru trga Fontana. Akcijama se odazvalo oko 158 osoba.

1. RAZVOJ UČINKOVITOSTI ORGANIZACIJE

Vrlo je važno dugoročno osigurati redovan rad i unaprijediti osnovu za kvalitetniju provedbu postojećih programa povećanjem kvalitete usluga te povećati učinkovitost umrežavanja u partnerstva i razvijati inicijative sa drugim udrugama i lokalnom samoupravom radi rješavanja potreba u lokalnoj zajednici.

U 2016. godini na razini županije bilo je organiziranih edukacija i tečajeva za djelatnike i volontere Crvenog križa, kojima su se odazvali naši volonteri i djelatnici.

1. OSTALE AKTIVNOSTI

Tijekom 2016. godine sudjelovali smo na koordinacijama ravnatelja na razini županije koja su se održavala u organizaciji Županijskog društva Crvenog križa.

Tijekom 2016. godine, od 01.01. - 31.12.2015., održano je ukupno pet sjednica Odbora.

Tijekom 2016.godine GDCK Buzet uspješno je surađivao sa udrugama i institucijama Srednjom i Osnovnom Školom, Domom za starije i nemoćne Buzet, Dječjim vrtićem “Grdelin”, Poludnevnim boravkom za osobe sa intelektualnim poteškoćama, Centrom za socijalnu skrb, Domom zdravlja Buzet, Gradom Buzetom i Parkom d.o.o..

Obzirom da je Grad Buzet prepoznao Gradsko društvo Crvenog križa Buzet kao važan subjekt civilnog društva i financijski nas podržao u okvirima zakonskih obveza, očekujemo da ćemo ubuduće još bolje znati prepoznati potrebe naših sugrađana, reagirati na njih stvaranjem primjerenih programa i aktivnosti i doprinijeti boljem okruženju za nas i našu lokalnu zajednicu.

Izvještaj izradila:

Lara Černeka

Ravnateljica